barnetog
Store norske leksikon,Historie,Kulturhistorie,Folkelige skikker og tradisjoner
Med barnetog menes vanligvis det tradisjonelle opptoget av festkledde barn som hvert år finner sted på Norges nasjonaldag 17. mai. I toget går også en del lærere og foreldre. Togene er gjerne organisert etter skoler med faner, musikkorps og store norske flagg i spissen. Barna har håndholdte flagg, synger innøvde sanger og roper hurra. Togene følger ofte en fast rute som ender opp på en plass der det holdes tale for dagen. 17. mai-tog arrangeres nå i alle norske kommuner og en rekke steder rundt om i verden der det bor nordmenn.
Mest kjent er barnetoget i Oslo, som passerer forbi Det kongelige slott. På slottsbalkongen hilser kongen, dronningen og andre medlemmer av kongefamilien skolene. Det er en tradisjon som går tilbake til 1906. Barnetoget i Oslo og en del utvalgte steder rundt om i landet blir vist på landsdekkende TV. Historikk Kanskje begynte de høyere sosiale lag i Trondhjem å feire grunnlovsdagen med sammenkomster i Harmonien allerede i 1815. I 1824 ble feiringen for første gang omtalt i Adresseavisen. Redaktøren, Matthias Conrad Peterson, tok til orde for å gjøre grunnlovsdagen til nasjonal festdag. Han ivret for å få alle samfunnsgrupper med. En triumf var det da det i 1826 samlet seg flere tusen mennesker på Ilevollen for å gå i tog, synge nasjonale sanger og rope hurra.I Oslo ble tiårsjubileet feiret i visse kretser i 1824, men kong Karl Johans avvisende holdning la lenge en demper på feiringen. I 1836 feiret Stortinget 17. mai-fest, noe som fikk mye å si for dagens status som nasjonaldag. Varme talsmenn for å gjøre 17. mai til en nasjonal festdag for hele folket, var dikterne Henrik Wergeland og Bjørnstjerne Bjørnson.Tradisjonelt bestod opptogene av voksne som gikk i såkalte borgertog. I 1869 arrangerte skolebestyrer Peter Qvam i Oslo det første barnetoget med elever fra sin skole. Bjørnstjerne Bjørnson, som var timelærer ved Qvams skole, argumenterte for ideen med barnetog i avisene. Han organiserte det første barnetoget i 1870, som gikk fra Akershus festning til Slottet. Omtrent 1200 gutter deltok i toget. Jenter kom først med i 1889, de første var fra Ragna Nielsens skole. Les mer i Store norske leksikon 17. mai Grunnloven Grunnlovas historie Litteratur Knut Mykland: Trondheims historie bd. 3. Universitetsforlaget 1996.